**KAPOSVÁRI VÍZILABDA KLUB**

**ALAPSZABÁLY**

**I.**

**ÁLTALÁNOS RENDELKEZÉSEK**

A 2011. évi CLXXV. törvény az egyesülési jogról, a közhasznú jogállásról, valamint a civil szervezetek működéséről és támogatásáról, a Polgári Törvénykönyvről szóló 2013. évi V. törvény és a rendelkezéseinek betartása mellett és a sportról szóló 2004. évi I. tv. 16. §-a rendelkezéseire is figyelemmel a vízilabda sportág fejlesztése, a versenyeken való részvétel érdekében a Kaposvári Vízilabda Klub alapszabályát a közgyűlés az alábbiak szerint állapította meg:

Az egyesület neve: **Kaposvári Vízilabda Klub**

Az egyesület székhelye: **7400 Kaposvár, Noszlopy G. u. 10.**

Az egyesületi szín: **bordó-narancssárga**

Az egyesület jogállása: **közhasznú társaság**

**II.**

**AZ EGYESÜLET CÉLJA**

Az alapító tagok a sportegyesületet a vízilabda és úszás sportág művelésének, a szabadidősport, a versenysport, a tehetséggondozás és az utánpótlás-nevelés érdekében hozták létre, az közhasznú jelleggel, szem előtt tartva a versenyzés feltételeinek biztosítását.

Az egyesület az önkéntesség elve alapján alakult meg, önkormányzati elven működik. A szervezet az egyesületi célok érdekében biztosítja a tervszerű működéshez szükséges feltételeket és tagjai számára a sportrendezvényeken való részvételt.

Az egyesület célja továbbá a vízilabda sportág népszerűsítése, valamint olyan felkészültségű játékosállomány kinevelése, - elsősorban az utánpótláskorú egyesületi tagokból - akikre a későbbiek során építve az egyesület eredményesen szerepelhet a sportág bajnokságain, rendezvényein.

Az egyesület az országos szakszövetséggel együttműködve, annak munkáját segítve tevékenykedik úgy, hogy ezzel egyidejűleg ápolja az egyesületi hagyományokat, valamint kiépíti és fejleszti a sportkapcsolatait.

Sportegyesület közgyűlését (küldöttgyűlését) évente legalább egyszer össze kell hívni, amelyen meg kell tárgyalnia éves pénzügyi tervét, illetve az előző éves pénzügyi terv teljesítéséről szóló, a számvitelről szóló törvény rendelkezései szerint készített beszámolót, a sporttal össze nem függő tevékenységet, valamint sporttevékenységével összefüggő kereskedelmi tevékenységet (ideértve a sportegyesület vagyoni értékű jogainak hasznosítását is) csak kiegészítő tevékenységként folytathat.

A sportlétesítmények használata, illetve működtetése - e rendelkezés alkalmazásában - a sportegyesület alaptevékenységének minősül.

Az egyesület az **Alaptörvényben XX. cikkelyében** és a **Sporttörvény Preambulumában,** valamint **a nemzeti köznevelésről szóló 2011. évi CXC. tv. 19 § (2) bekezdés f)** pontjában írt közfeladathoz kapcsolódva az alábbi **közhasznú tevékenységeket** végzi:

- sport, a sporttevékenység szervezése, valamint a sporttevékenység feltételeinek megteremtése.

Az egyesület, mint közhasznú szervezet nem zárja ki, hogy tagjain kívül más is részesülhessen a közhasznú szolgáltatásaiból.

Az egyesület vállalkozási tevékenységet csak közhasznú céljainak megvalósítása érdekében, azokat nem veszélyeztetve végezhet. Az egyesület gazdálkodása során elért eredményt nem osztja fel, azt az alapító okiratban meghatározott tevékenységre fordítja. Az egyesület pártoktól független, politikai pártoktól támogatást nem kaphat, azoknak támogatást nem nyújthat, országgyűlési, valamint megyei önkormányzati választáson jelöltet nem állít és nem támogat.

**III.**

**AZ EGYESÜLET TAGSÁGA**

Az egyesület nyitott, **tagja** lehet minden magyar állampolgár, aki az alapszabályba foglaltakat magára nézve kötelezőnek fogadja el és vállalja a tagsági díj megfizetését, - azzal, hogy az egyesület tisztségviselőinek tagdíjfizetési kötelezettsége nem áll fenn - valamint a jelentkező tagfelvételi kérelmét a közgyűlés elfogadta. Az egyesület a tagságról nyilvántartást vezet. Az egyesületi tagság az alapításkor az egyesület nyilvántartásba vételével, az alapítást követően a belépési kérelemnek a közgyűlés általi elfogadásával keletkezik. A tagok személyére vonatkozó adatok nem nyilvánosak.

Az egyesületbe nem csak sportolóként, hanem **pártoló tagként** is be lehet lépni. Pártoló tagként az vehető fel, aki az egyesület célkitűzéseit erkölcsileg vagy anyagilag támogatja és részt vesz az egyesület céljainak a megvalósításában. A pártoló tag az egyesület közgyűlésén tanácskozási joggal részt vehet, azonban szavazásra nem jogosult.

Az egyesület **tiszteletbeli tagot** (tagokat),illetve **tiszteletbeli elnököt** (elnököket) is választhat olyan személyek közül, akik a sport területén vagy a sportélet támogatásával, elősegítésével kiemelkedő érdemeket szereztek, valamint szakmai és erkölcsi közrehatásukkal elősegítik az egyesületi célok megvalósítását. A tiszteletbeli tag(ok) az egyesület közgyűlésén*,* a tiszteletbeli elnök(ök) az egyesület közgyűlésén és az elnökség ülésein is tanácskozási joggal vehet(nek) részt. A tiszteletbeli tag és tiszteletbeli elnök tagdíj fizetése nem kötelező.

Az egyesületbe való belépés, illetőleg a kilépés önkéntes. Az egyesületi tagság - az aláírt belépési nyilatkozatnak az egyesület elnökségéhez történő benyújtása után, - a felvételről hozott közgyűlési döntés jogerőre emelkedésének napjával keletkezik. Az elnökség a belépési nyilatkozat kézhezvételétől számított 8 napon belül köteles dönteni, és arról a kérelmezőt írásban értesíteni. Az alapszabály felruházza az elnökséget a rendes tag felvételéről való döntés jogával.

A tagfelvételi kérelmet elutasító határozat ellen - a kihirdetéstől illetve a kézbesítéstől számított 15 napon belül - a kérelmet benyújtó személy, írásban fellebbezést nyújthat be.

A fent megjelölt határozatok akkor tekinthetők kézbesítettnek, ha azokat az érintett előtt kihirdették, vagy részére igazolt módon eljuttatták (postai úton, telefaxon, személyes kézbesítéssel) és azt az érintett átvette.

A fellebbezést - az elnökségnek címzetten - a közgyűléshez kell benyújtani. A fellebbezés benyújtásától számított 8 napon belül az elnökség gondoskodik a közgyűlés - a fellebbezés benyújtásától számított 30 napon belüli időpontra történő - összehívásáról. A tagsági kérelem elutasítását indokolni kell.

A felvételt megtagadó határozat ellen - annak kézhezvételétől számított 30 napon belül - keresettel lehet fordulni az egyesület székhelye szerint illetékes Törvényszékhez.

Az egyesületi tagság a vezető szervek által hozott határozatokról postai úton történő kézbesítéssel, hirdetményi kézbesítéssel, vagy a közgyűlésen való kihirdetéssel értesül. A hirdetményi kézbesítés során az elnökség - az elnök személyén keresztül - gondoskodik arról, hogy a határozat meghozatalát követően, 30 napon keresztül az egyesület székhelyén, vagy az egyesületi tevékenység gyakorlásának színhelyén ki legyen függesztve a határozat, valamint arról, hogy az az egyesület honlapján is megtekinthető legyen.

A 30 napos határidő letelte után a határozatot - a tagok irányában - kézbesítettnek kell tekinteni. Az egyesület valamennyi iratába - az ok és cél megjelölésével - bárki betekintést nyerhet.

Az egyesületi tagok jogai:

* részt vehetnek az egyesület közgyűlésének ülésein, a tisztségviselők megválasztásában és a határozatok meghozatalában;
* bármely egyesületi tag választhat, illetve valamely tisztségre választható, amennyiben nem áll közügyektől való eltiltást kiszabó ítélet hatálya alatt;
* észrevételeket, javaslatokat tehet, felvilágosítást kérhetnek, illetve véleményt nyilváníthatnak az egyesület és annak szervei működésével kapcsolatban;
* jogosult panasszal élni az egyesület vezetőségénél, a közgyűlésen, illetőleg a felügyeleti szervnél;
* az egyesület minden tagja azonos szavazati joggal rendelkezik, részt vehet az egyesület működését érintő minden kérdésről rendelkezni jogosult közgyűlés döntéshozatalában;
* a szavazati jogát minden tag személyesen, vagy meghatalmazott útján gyakorolhatja, a kiskorú tagok szavazati jogát törvényes képviselője gyakorolja;
* a tagok 1/4-e írásban ok és cél megjelölésével rendkívüli közgyűlés és rendkívüli elnökségi ülés összehívását kezdeményezheti;
* részt vehetnek az egyesület tevékenységében és rendezvényein;
* meghatározott feltételek mellett részesülhetnek az egyesület által nyújtott kedvezményekben;
* meghatározott feltételek mellett igénybe vehetik az egyesület szolgáltatásait, felszereléseit, berendezéseit;
* a tag az egyesület valamely szervének törvénysértő határozatát - a tudomásra jutástól számított 30 napon belül - a bíróság előtt megtámadhatja.

Az egyesületi tagok kötelezettségei:

* az egyesület alapszabályának, rendelkezéseinek és határozatainak betartása;
* az egyesületi tevékenységgel kapcsolatosan vállalt feladatok legjobb tudás szerinti teljesítése;
* az egyesület és a sportág népszerűsítése, hagyományainak ápolása;
* hozzájárulás az egyesület anyagi eszközeihez tagdíjfizetés vagy más vállalt és elfogadott formában.

Az egyesületi pártoló tag jogai és kötelességei:

* javaslatokat, észrevételeket tehet az egyesület működésével kapcsolatban;
* részesülhet az egyesület által nyújtott kedvezményekben;
* részt vehet az egyesület közgyűlésén és ott javaslatokat, észrevételeket tehet az egyesület működésével kapcsolatosan;
* az alapszabályt köteles betartani;
* az egyesület célkitűzéseinek erkölcsi és anyagi támogatása.

Az egyesület tiszteletbeli tagjának és tiszteletbeli elnökének jogai és kötelességei:

* a tiszteletbeli tag és elnök részt vehet az egyesület közgyűlésén, továbbá a tiszteletbeli elnök - tanácskozási joggal - az elnökség ülésein is;
* véleményt nyilváníthat, javaslatokat tehet az egyesületet érintő kérdésekben;
* részesülhet az egyesület által nyújtott kedvezményekben;
* az alapszabályt köteles betartani;
* az egyesület célkitűzéseinek erkölcsi és anyagi támogatása.

Az egyesületi tagság megszűnik:

* kilépéssel;
* a tagdíj, illetőleg az anyagi támogatás egyéves elmulasztása esetén törléssel;
* az egyesület megszűnésével;
* a fegyelmi eljárás során kiszabott jogerős kizáró határozattal;
* a tag halálával.

A tagdíj összegét az elnökség állapítja meg és havonta esedékes. A tagdíjfizetési kötelezettség elmulasztása esetén a tagokat a tagdíj megfizetésére, 8 napos határidő tűzésével fel kell hívni. Amennyiben a tag a fizetési kötelezettségének felhívás ellenére határidőben nem tesz eleget, úgy tagsági jogviszonya megszűnik és erről a tagot értesíteni kell.

A tag bármikor, indokolás nélkül kiléphet az egyesületből. A kilépési szándékot írásban kell közölni az egyesület elnökségével. A tagsági jogviszony a közlés napján szűnik meg, arról külön határozatot nem kell hozni. A kilépő tag az egyesülettel szemben nem követelheti tagsági jogviszonyának ideje alatt befizetett tagdíjának visszafizetését.

Ha a tag az alapszabályban meghatározott feltételeknek nem felel meg, az egyesület a tagsági jogviszonyt 30 napos határidővel írásban felmondhatja. A felmondásról az egyesület közgyűlése dönt. Ilyen eset például, ha a tag tagdíjfizetési kötelezettségének önhibájából, írásbeli felszólítás ellenére sem tesz eleget. A felmondást kimondó határozat ellen - annak kézhezvételétől számított 30 napon belül - az egyesület székhelye szerint illetékes törvényszék előtt lehet keresettel élni.

**IV.**

**AZ EGYESÜLET SZERVEZETE**

Az egyesület szervei:

* közgyűlés;
* elnökség;
* felügyelő bizottság;
* egyesületi titkár.

**1.)** Az egyesület legfőbb szerve a **közgyűlés**. A közgyűlést évente legalább egy alkalommal össze kell hívni, a közgyűlés összehívásáról az elnökség gondoskodik. Az elnökség a közgyűlés időpontjáról és a napirendi pontokról az egyesület tagjait e-mailben vagy hirdetményi kézbesítéssel gondoskodik úgy, hogy azokat a tagság a közgyűlés megtartása előtt legalább 15 nappal megismerhesse. A közgyűlési meghívóban közölni kell azt az időpontot, amelyben az ismételt közgyűlést meg kell tartani, ha az eredeti időpontban megtartott közgyűlés nem határozatképes.

Az egyesületi tagoknak lehetőséget kell arra biztosítani - az elnökség által, a közgyűlési meghívó kibocsátásával egyidejűleg közzétett felhívásban, - ,hogy a napirendi pontokra javaslatot tehessenek, tisztségviselő választás esetén a tisztségviselő személyekre vonatkozó jelöléseket a meghívó közzétételét követő nyolc napon belül az elnökség felé benyújthassák. A közgyűlések nyilvánosak, azonban a tagság 1/3-ának indítványára zárt közgyűlést kell tartani.

A közgyűlésekről jegyzőkönyvet kell vezetni, melynek tartalmaznia kell a közgyűlésen elhangzottakat, a közgyűlésen hozott határozatokat, valamint az egyes döntéseket támogatók és ellenzők számarányát is. A közgyűlés 1/3-ának indítványára a jegyzőkönyvben fel kell tüntetni a döntéseket támogatók és ellenzők személyét is.

Össze kell hívni a közgyűlést akkor is, ha azt a bíróság elrendeli vagy a tagok legalább 1/4-e az ok és a cél megjelölésével kéri, továbbá az alapszabályban megjelölt egyéb esetben. A közgyűlést felhívás vagy kérelem esetén - az elnökséghez történő benyújtást követő - 30 napon belüli időpontra kell összehívni.

A döntéshozó szerv, valamint az ügyvezető szerv határozathozatalában nem vehet részt az a személy, aki vagy akinek közeli hozzátartozója a határozat alapján

a) kötelezettség vagy felelősség alól mentesül, vagy

b) bármilyen más előnyben részesül, illetve a megkötendő jogügyletben egyébként érdekelt.

Nem minősül előnynek a közhasznú szervezet cél szerinti juttatásai keretében a bárki által megkötés nélkül igénybe vehető nem pénzbeli szolgáltatás, illetve az egyesület által tagjának, a tagsági jogviszony alapján nyújtott, létesítő okiratnak megfelelő cél szerinti juttatás.

Nem lehet a felügyelő szerv elnöke vagy tagja, illetve könyvvizsgálója az a személy, aki

a) a döntéshozó szerv, illetve az ügyvezető szerv elnöke vagy tagja (ide nem értve az egyesület döntéshozó szervének azon tagjait, akik tisztséget nem töltenek be),

b) a közhasznú szervezettel e megbízatásán kívüli más tevékenység kifejtésére irányuló munkaviszonyban vagy munkavégzésre irányuló egyéb jogviszonyban áll, ha jogszabály másképp nem rendelkezik,

c) a közhasznú szervezet cél szerinti juttatásából részesül - kivéve a bárki által megkötés nélkül igénybe vehető nem pénzbeli szolgáltatásokat, és az egyesület által tagjának a tagsági jogviszony alapján a létesítő okiratban foglaltaknak megfelelően nyújtott cél szerinti juttatást -, illetve

d) az a)-c) pontban meghatározott személyek közeli hozzátartozója.

A közgyűlés kizárólagos hatáskörébe tartozik:

1. az alapszabály megállapítása és módosítása;
2. az éves költségvetés elfogadása;
3. a vezetőség beszámolójának és a közhasznúsági jelentés elfogadása;
4. az egyesület elnökségi, felügyelő bizottsági tagjainak a megválasztása, - azzal, hogy az elnök, valamint a felügyelőbizottság elnökének a megválasztása, az elnökség, illetve a felügyelőbizottság kizárólagos hatáskörébe tartozik - és a tisztségviselők felfüggesztéséről, illetőleg visszahívásáról való döntés;
5. az egyesület feloszlása, megszűnése esetén az egyesületi vagyonról való rendelkezés;
6. a választott könyvvizsgáló megválasztása, visszahívása és díjazásának megállapítása; és
7. a végelszámoló kijelölése.
8. más társadalmi szervezettel való egyesülés;
9. fegyelmi eljárásban a másodfokú döntés meghozatala;
10. új tag belépésének tárgyában hozott elnökségi határozat ellen bejelentett fellebbezés esetén a másodfokú döntés meghozatala;
11. tiszteletbeli taggá és tiszteletbeli elnökké történő választás tárgyában a döntés meghozatala;
12. elnökségi és felügyelőbizottsági tag ellen folytatandó fegyelmi eljárás esetén egy öttagú fegyelmi bizottság tagjainak megválasztása.

A közgyűlés akkor határozatképes, ha a tagok több mint fele jelen van. A szavazások során a "tartózkodom" szavazat "nem" szavazatnak felel meg, szavazategyenlőség esetén az elnök szavazata dönt. A közgyűlés a határozatait egyszerű szótöbbséggel, nyílt szavazással hozza meg az alábbi kivételekkel:

* a közgyűlési határozat meghozatalához 3/4-es szótöbbség szükséges a fent megjelölt a.); e.); h.); pontokban meghatározott esetekben.

A közgyűlés 2/3-os szótöbbséggel határozhat úgy is, hogy a fent megjelölt alapesetektől eltérően egyes határozatait minősített (2/3-os) szótöbbségű, illetve titkos szavazással hozza meg.

A közgyűlés határozatképtelensége esetén az elnökség az eredeti közgyűlési időponttól számított 30 percen túli időpontra ismét összehívja a közgyűlést. Ebben az esetben a közgyűlés a megjelent tagok számától függetlenül határozatképes az eredeti napirendben szereplő ügyekben. Az elnökség olyan módon is összehívhatja a közgyűlést, hogy a közgyűlésre szóló meghívóban két időpontot is megjelöl arra az esetre, ha az első időpontban megtartandó közgyűlés határozatképtelen lenne.

A határozat meghozatalakor nem szavazhat az,

a) akit a határozat kötelezettség vagy felelősség alól mentesít vagy a jogi személy terhére másfajta előnyben részesít;

b) akivel a határozat szerint szerződést kell kötni;

c) aki ellen a határozat alapján pert kell indítani;

d) akinek olyan hozzátartozója érdekelt a döntésben, aki a jogi személynek nem tagja vagy alapítója;

e) aki a döntésben érdekelt más szervezettel többségi befolyáson alapuló kapcsolatban áll; vagy

f) aki egyébként személyesen érdekelt a döntésben.

Ha egy tag valamely ügyben nem szavazhat, őt az adott határozat meghozatalánál a határozatképesség megállapítása során figyelmen kívül kell hagyni.

A közgyűlés az öt tagú elnökség, és a három tagú felügyelő bizottság (vezetőtestületek) tagjait - ,akik vezető tisztségviselőnek minősülnek - határozottidőtartamra, 5 évre, nyílt szavazással választja. E testületek vonatkozásában jelölt az az egyesületi tag lehet, akinek a jelölését a közgyűlés megkezdése előtt az elnökség, vagy az egyesület tagságának legalább 1/6-a írásba foglaltan támogatja. A tagság által előterjesztett jelöléseket - a meghívó közzétételét követő nyolc napon belül, a jelölő tagok aláírásával hitelesítetten - írásban lehet benyújtani az elnökségnek.

Jelölt az az egyesületi tag is lehet, akinek a jelölését a határozatképes közgyűlésen az elnökség, illetve a jelenlévő és az adott közgyűlésen szabályszerűen képviselt tagok 1/3-a támogatja.

A választások lebonyolítása előtt - a szavazatok számlálására és azok érvényességének vizsgálatára - a közgyűlés három tagú szavazatszámláló bizottságot választ, egyszerű többséggel. Az elnökség és a három tagú felügyelő bizottság tagjai, valamint az e tisztségekre jelölt személy nem lehet a szavazatszámláló bizottság tagja.

A vezetőtestületek tagjainak megválasztása a következő módon zajlik a szabályszerűen jelölt - és az adott tisztségre való jelölést előzetesen elfogadó - tagok közül egyenként, a jelöltek nevének ABC szerinti sorrendjében, szükség szerint két fordulóban (az elnökségi tagok, felügyelő bizottsági tagok /továbbiakban: vezetőtestületi tagok, illetve vezető tisztségviselők/ választásának szabályai) :

Amennyiben az adott vezetőtestületbe tagnak jelöltek száma nem több a megválasztható létszámnál, egyfordulós választást kell tartani. Az egyfordulós választás során megválasztott lesz az a jelölt, aki a határozatképes közgyűlésen leadható szavazatok 2/3-át megkapta. Abban az esetben, hogy ha a választás során nem kapta meg mindegyik jelölt a közgyűlésen leadható szavazatok 2/3-át szavazatát, az adott vezetőtestület be nem töltött helyeire újabb jelöltet (jelölteket) kell állítani, s a be nem töltött helyek vonatkozásában a választást újra le kell bonyolítani.

Amennyiben az adott vezetőtestületi tagi jelöltek száma a megválasztható létszámnál több, - szükség szerint - kétfordulós választást kell tartani.

A kétfordulós választás során az első választási fordulóban megválasztott lesz az a jelölt (jelöltek), aki(k) a közgyűlésen leadható szavazatok 2/3-át szavazatát megkapta (megkapták). Ha az így megválasztott vezetőtestületi tagok száma megegyezik a megválasztható vezetőtestületi tagok számával, abban az esetben a választást befejezettnek kell tekinteni.

Második választási fordulót abban az esetben kell tartani, ha az első fordulóban megválasztott vezetőtestületi tagok száma kevesebb, mint a megválaszthatók száma. A második fordulóban azok a jelöltek vehetnek részt, akik az első fordulóban is részt vettek, de nem kapták meg a megválasztáshoz szükséges szavazatot.

A választás második fordulójában az a jelölt (azok a jelöltek) tekinthető(k) megválasztottnak, aki (akik) a több szavazatot kapta (kapták), feltéve, hogy az adott jelölt(ek) a leadható szavazatok több, mint felét megszerezte (megszerezték). Abban az esetben, hogy ha a választás második fordulójában egyik jelölt sem szerzi meg a közgyűlésen leadható szavazatok több, mint felét, az adott vezetőtestület be nem töltött helyeire újabb jelöltet (jelölteket) kell állítani, s a be nem töltött helyek vonatkozásában a választást újra le kell bonyolítani.

Amennyiben az adott tisztségre több jelölt azonos számú szavazatot kapott, a szavazást meg kell ismételni. Ismételt szavazategyenlőség esetén a megválasztott tisztségviselő személyéről sorsolással kell dönteni.

**2.)** A közgyűlések közötti időszakban az egyesületet öttagú **elnökség**irányítja. Az elnökség tagjai: az elnök, és négy elnökségi tag, akik vezető tisztségviselőnek minősülnek. Az elnökség az egyesületet érintő valamennyi kérdésben jogosult dönteni, kivéve azokat, melyeket jogszabály vagy az alapszabály a közgyűlés kizárólagos hatáskörébe utal.

Az elnökség hatáskörébe tartozik:

1. az egyesület közgyűlésének összehívása az elnök személyes közreműködésével;
2. az egyesület - a jogszabályok és az alapszabály szerinti - működésének a biztosítása és felügyelete;
3. a közgyűlési határozatok végrehajtásának szervezése és a végrehajtás ellenőrzése;
4. fegyelmi jogkör gyakorlása első fokon (kivéve, ha egy elnökségi tag ellen folyik az eljárás)
5. új tag belépésének tárgyában az első fokú határozat meghozatala;
6. a sportági szakszövetségekbe és más sportszövetségekbe történő belépés, illetőleg az azokból történő kilépés elhatározása;
7. az egyesület sportfejlesztési tervének és éves programjának az elkészítése;
8. az egyesület évi költségvetésének, a beszámolónak, valamint a közhasznúsági jelentésnek az elkészítése;
9. a tagdíj összegét, befizetésének módját;
10. az egyesület eredményes működéséhez, a sportoláshoz, testedzéshez szükséges személyi és tárgyi feltételek megteremtése;
11. a prémium és jutalmi keretek, tisztségviselők díjazásának, munkabérének a megállapítása, jóváhagyása, azok elosztásáról szóló döntés meghozatala.
12. a vezető tisztségviselő feletti munkáltatói jogok gyakorlása, ha a vezető tisztségviselő az egyesülettel munkaviszonyban áll;
13. az olyan szerződés megkötésének jóváhagyása, amelyet az egyesület saját tagjával, vezető tisztségviselőjével, a felügyelőbizottság tagjával vagy ezek hozzátartozójával köt;
14. a jelenlegi és korábbi egyesületi tagok, a vezető tisztségviselők és a felügyelőbizottsági tagok vagy más egyesületi szervek tagjai elleni kártérítési igények érvényesítéséről való döntés;
15. az egyesület tulajdonában lévő, illetve az egyesület által működtetett gazdasági társaság(ok) vezető tisztségviselőinek vonatkozásában a munkáltatói jogkör gyakorlása az elnök személyén keresztül.

Az elnökség meghatározott időszakonként, de legalább évente egyszer ülésezik. Az elnökséget össze kell hívni, ha azt az elnök, vagy az elnökségi tagok 2/5-e az ok és cél megjelölésével kéri. Az elnökséget az elnök írásban hívja össze. Szabályszerűnek az összehívás akkor minősül, ha a tagok az ülésről legalább 15 nappal az ülés időpontját megelőzően írásban/telefonon értesülnek, és az ülés tárgysorozatáról leírást kapnak (e-mailben vagy postai úton). Az elnökség ülései zártak.

Az elnökségi ülésekről jegyzőkönyvet kell vezetni, melynek tartalmaznia kell az ülésen elhangzottakat, az ülésen hozott határozatokat, valamint az egyes döntéseket támogatók és ellenzők számarányát, valamint személyét is. Az elnök köteles a közgyűlés és az elnökség által hozott olyan határozatokat, amelyek bármely tagra vonatkozóan jogokat és kötelezettségeket állapít meg, illetve harmadik személyt (beleértve a hatóságokat is) érinthet a döntés meghozatalától számított öt napon belül, írásban, ajánlott postai küldeményként feladva az érintettnek is megküldeni.

Az elnökség akkor határozatképes, ha az elnökségi tagok 3/5-e jelen van. Az elnökség a határozatait egyszerű szótöbbséggel, nyílt szavazással hozza. Szavazategyenlőség esetén az elnök szavazata dönt. Amennyiben az elnök nincs jelen az elnökségi ülésen, akkor az elnök helyettesének szavazata a döntő szavazategyenlőség esetén.

Ha az elnökségi ülésen sem az elnök, sem pedig annak megbízott helyettese nem jelenik meg, csak az elnökség további három tagja, úgy az ülést határozatképtelennek kell tekinteni. Határozatképtelenség esetén az újabb elnökségi ülést az eredeti üléstől számított 3 napon túli, de 5 napon belüli időpontra kell összehívni. Amennyiben egymást követő két esetben határozatképtelennek bizonyul az elnökség, akkor az elnökséget, az ezt követő harmadik elnökségi ülésen - amennyiben legalább két elnökségi tag megjelenik - határozatképesnek kell tekinteni az eredeti napirenden szereplő ügyekben.

Az elnökség határozathozatalában nem vehet részt az az elnökségi tag, aki vagy akinek közeli hozzátartozója (Ptk. 8:1. § 1. pont), élettársa (a továbbiakban: hozzátartozó) a határozat alapján

* + - * 1. kötelezettség, vagy felelősség alól mentesül;
				2. bármilyen más előnyben részesül, illetve a megkötendő jogügyletben egyébként érdekelt. Nem minősül előnynek az egyesület cél szerinti juttatásai keretében a bárki által megkötés nélkül igénybe vehető nem pénzbeli szolgáltatás, illetve az egyesület által tagjának, a tagsági jogviszony alapján nyújtott, létesítő okiratnak megfelelő cél szerinti juttatás.

**3.)** Az egyesület **elnökét** - aki a feladatait munkaviszonyban látja el - **határozott,** 5 éves időtartamra, az elnökség választja saját tagjai közül, aki tevékenységével a közgyűlésnek felel.

Az elnök feladata és hatásköre:

* az egyesület tevékenységének irányítása;
* a közgyűlés határozatainak ellenjegyzése;
* döntés és intézkedés az elnökség ülései közötti időszakban az elnökség hatáskörébe tartozó kérdésekben, beszámolási kötelezettséggel;
* a közgyűlés és az elnökség által hozott határozatok és állásfoglalások végrehajtásának irányítása és ellenőrzése, beszámolási kötelezettséggel;
* kapcsolattartás más társadalmi és érdekképviseleti szervezetekkel;
* irányítja az elnökség munkáját;
* vezeti az elnökség üléseit;
* képviseli az egyesületet és az elnökséget;
* intézkedik és dönt a hatáskörébe utalt ügyekben;
* összehívja az elnökség üléseit;
* irányítja az egyesület gazdálkodását, a kiadások számláit ellenőrzi;
* kezeli az egyesület pénzügyeit, utalványozási jogot gyakorol;
* gyakorolja a munkáltatói jogokat;
* gondoskodik a tagnyilvántartásról, határozatok tárának vezetéséről;
* minden olyan feladat ellátása, amelyet jogszabály az elnök hatáskörébe utal.

**4.)** A közgyűlés az egyesület gazdálkodásának és vagyonkezelésének ellenőrzésére **felügyelő bizottságot** választ, határozott időtartamra, 5 évre. A felügyelő bizottság tagjai: az elnök - ,akit a felügyelő bizottság tagjai választanak maguk közül - és két bizottsági tag. A felügyelő bizottság tagjai indokolt esetben visszahívhatóak, ha tevékenységükkel az egyesület céljainak megvalósítását veszélyeztetik. A felügyelő bizottság tagjai vezető tisztségviselőnek minősülnek.

A felügyelőbizottság feladata az egyesületi szervek, valamint a jogszabályok, az alapszabály és az egyesületi határozatok végrehajtásának, betartásának ellenőrzése.

A felügyelő bizottság ellenőrzi az egyesület működését és gazdálkodását. Ennek során a vezető tisztségviselőktől jelentést, a szervezet munkavállalóitól pedig tájékoztatást vagy felvilágosítást kérhet, továbbá az egyesület könyveibe és irataiba betekinthet, azokat megvizsgálhatja, a felügyelő bizottság tagja az egyesület elnökségének ülésén tanácskozási joggal részt vehet.

A felügyelő bizottság köteles az intézkedésre jogosult vezető szervet tájékoztatni és annak összehívását kezdeményezni, ha arról szerez tudomást, hogy

* az egyesület működése során olyan jogszabálysértés vagy az egyesület érdekeit egyébként súlyosan sértő esemény (mulasztás) történt, amelynek megszüntetése vagy következményeinek elhárítása, illetve enyhítése az intézkedésre jogosult vezető szerv döntését teszi szükségessé;
* a vezető tisztségviselők felelősségét megalapozó tény merül fel.

Az intézkedésre jogosult vezetőszervet a felügyelő bizottság indítványára - annak megtételétől számított 30 napon belül - össze kell hívni. E határidő eredménytelen eltelte esetén a vezető szerv összehívására a felügyelő szerv is jogosult.

Ha az arra jogosult szerv a törvényes működés helyreállítása érdekében szükséges intézkedéseket nem teszi meg, a felügyelő bizottság köteles haladéktalanul értesíteni a törvényességi felügyeletet ellátó szervet.

Az felügyelő bizottság ülésének összehívását a bizottság bármely tagja írásban kezdeményezheti. A tagokat a napirend közlésével az ülésnap előtt legalább 8 nappal írásban értesíteni kell. A felügyelő bizottság határozatképes, ha tagjainak többsége jelen van.

Határozatképtelenség esetén a megismételt ülést - azonos napirendi pontokkal legalább 8 napos időközzel kell kitűzni. A felügyelő bizottság ülései zártak, üléseiről jegyzőkönyvet készít, határozatait sorszámozással látja el. A jegyzőkönyv tartalmazza az ülés helyét, idejét, a jelenlévő tagok, meghívott személyek és a jegyzőkönyvvezető nevét, a napirendet, a hozzászólásokat, az érdemi határozatokat és azok hatályát.

A jegyzőkönyvet úgy kell vezetni, hogy abból az érdemi döntést támogatók és ellenzők számaránya megállapítható legyen. A felügyelő bizottság bármely tagja jogosult jegyzőkönyvbe foglaltatni neve feltüntetése mellett a döntésre leadott szavazatát. A jegyzőkönyvet a felügyelő bizottság ülésén résztvevő tagok aláírják.

Nem lehet a felügyelő bizottság elnöke vagy tagja (esetlegesen könyvvizsgálója) az a személy aki:

* az elnökség tagja;
* az egyesület titkára;
* a közhasznú szervezettel a megbízatásán kívül más tevékenység kifejtésére irányuló munkaviszonyban vagy munkavégzésre irányuló egyéb jogviszonyban áll, ha jogszabály másképp nem rendelkezik;
* a közhasznú szervezet cél szerinti juttatásából részesül - kivéve a bárki által megkötés nélkül igénybe vehető nem pénzbeli szolgáltatásokat, és az egyesület által tagjának a tagsági jogviszony alapján nyújtott, a létesítő okiratnak megfelelő cél szerinti juttatást;
* az előző pontokban meghatározott személyek hozzátartozója.

A felügyelő bizottság hatáskörébe tartozik:

* az egyesület pénz-, és vagyonkezelésének a vizsgálata;
* a társadalmi szervezetek gazdálkodására vonatkozó jogszabályok és egyéb kötelező előírások betartásának az ellenőrzése;
* a tagdíjak befizetésének ellenőrzése;
* az éves pénzügyi mérleg felülvizsgálata;
* a bizonylati fegyelem betartásának ellenőrzése;
* az egyesületi tulajdon megóvása érdekében szükséges intézkedések megtételének ellenőrzése.

A felügyelő bizottság a felügyelő bizottság elnökének irányításával dolgozik, folyamatosan végzi a tevékenységét. A felügyelő bizottság maga állapítja meg munkarendjét és ügyrendjét.

A felügyelő bizottság elnöke az évente megtartandó közgyűlésen, valamint az elnökségi üléseken köteles beszámolni a bizottság munkájáról, az esetleges szabálytalanságokról, jogsértésekről és egyéb - az ellenőrzés során szerzett - tapasztalatairól.

A felügyelő bizottsági tagság megszűnik:

* a tag halálával;
* lemondással;
* a közgyűlés által történő visszahívással;
* az egyesület megszűnésével.

A vezető tisztségviselőkre vonatkozó általános szabályok:

Megszűnik a vezető tisztségviselői megbízatás

1. határozott idejű megbízatás esetén a megbízás időtartamának lejártával;
2. megszüntető feltételhez kötött megbízatás esetén a feltétel bekövetkezésével;
3. visszahívással;
4. lemondással;
5. a vezető tisztségviselő halálával vagy jogutód nélküli megszűnésével;
6. a vezető tisztségviselő cselekvőképességének a tevékenysége ellátásához szükséges körben történő korlátozásával;
7. a vezető tisztségviselővel szembeni kizáró vagy összeférhetetlenségi ok bekövetkeztével.

A jogi személy tagjai, tagság nélküli jogi személy esetén a jogi személy alapítói a vezető tisztségviselőt bármikor, indokolás nélkül visszahívhatják. A vezető tisztségviselő megbízatásáról a jogi személyhez címzett, a jogi személy másik vezető tisztségviselőjéhez vagy döntéshozó szervéhez intézett nyilatkozattal bármikor lemondhat.

Ha a jogi személy működőképessége ezt megkívánja, a lemondás az új vezető tisztségviselő kijelölésével vagy megválasztásával, ennek hiányában legkésőbb a bejelentéstől számított hatvanadik napon válik hatályossá.

A vezető tisztségviselővel szembeni követelmények és kizáró okok:

Vezető tisztségviselő az a nagykorú személy lehet, akinek cselekvőképességét a tevékenysége ellátásához szükséges körben nem korlátozták. Ha a vezető tisztségviselő jogi személy, a jogi személy köteles kijelölni azt a természetes személyt, aki a vezető tisztségviselői feladatokat nevében ellátja. A vezető tisztségviselőkre vonatkozó szabályokat a kijelölt személyre is alkalmazni kell. A vezető tisztségviselő ügyvezetési feladatait személyesen köteles ellátni.

Nem lehet vezető tisztségviselő az, akit bűncselekmény elkövetése miatt jogerősen szabadságvesztés büntetésre ítéltek, amíg a büntetett előélethez fűződő hátrányos következmények alól nem mentesült.

Nem lehet vezető tisztségviselő az, akit e foglalkozástól jogerősen eltiltottak. Akit valamely foglalkozástól jogerős bírói ítélettel eltiltottak, az eltiltás hatálya alatt az ítéletben megjelölt tevékenységet folytató jogi személy vezető tisztségviselője nem lehet.

Az eltiltást kimondó határozatban megszabott időtartamig nem lehet vezető tisztségviselő az, akit eltiltottak a vezető tisztségviselői tevékenységtől.

Titoktartási és felvilágosítási kötelezettség:

A vezető tisztségviselő a jogi személy tagjai, tagság nélküli jogi személy esetén a jogi személy alapítói részére köteles a jogi személyre vonatkozóan felvilágosítást adni, és számukra a jogi személyre vonatkozó iratokba és nyilvántartásokba betekintést biztosítani. A felvilágosítást és az iratbetekintést a vezető tisztségviselő a jogosult által tett írásbeli titoktartási nyilatkozat tételéhez kötheti.

A vezető tisztségviselő megtagadhatja a felvilágosítást és az iratokba való betekintést, ha ez a jogi személy érdekét, vagy üzleti titkát sértené, ha a felvilágosítást kérő a jogát visszaélésszerűen gyakorolja, vagy felhívás ellenére nem tesz titoktartási nyilatkozatot. Ha a felvilágosítást kérő a felvilágosítás megtagadását indokolatlannak tartja, a nyilvántartó bíróságtól kérheti a jogi személy kötelezését a felvilágosítás megadására.

A vezető tisztségviselő felelőssége:

A vezető tisztségviselő az ügyvezetési tevékenysége során a jogi személynek okozott károkért a szerződésszegéssel okozott kárért való felelősség szabályai szerint felel a jogi személlyel szemben.

A közhasznú szervezet megszűnését követő három évig nem lehet más közhasznú szervezet vezető tisztségviselője az a személy, aki korábban olyan közhasznú szervezet vezető tisztségviselője volt - annak megszűnését megelőző két évben legalább egy évig -,

a) amely jogutód nélkül szűnt meg úgy, hogy az állami adó- és vámhatóságnál nyilvántartott adó- és vámtartozását nem egyenlítette ki,

b) amellyel szemben az állami adó- és vámhatóság jelentős összegű adóhiányt tárt fel,

c) amellyel szemben az állami adó- és vámhatóság üzletlezárás intézkedést alkalmazott, vagy üzletlezárást helyettesítő bírságot szabott ki,

d) amelynek adószámát az állami adó- és vámhatóság az adózás rendjéről szóló törvény szerint felfüggesztette vagy törölte.

A vezető tisztségviselő, illetve az ennek jelölt személy köteles valamennyi érintett közhasznú szervezetet előzetesen tájékoztatni arról, hogy ilyen tisztséget egyidejűleg más közhasznú szervezetnél is betölt.

**5.)** Az **egyesületi titkár** - aki a feladatait munkaviszonyban látja el a közgyűlés és az elnökség utasításai alapján - irányítja és szervezi az egyesületi munkát azokban az időszakokban, amikor a közgyűlés, vagy az elnökség nem ülésezik. Az egyesületi titkárt az elnökség határozott időre, öt éves időtartamra nevezi ki az egyesület tagjai közül.

Az egyesületi titkár látja el azokat a sporttal kapcsolatos, valamint az egyesület gazdálkodásával összefüggő feladatokat, melyek ellátása az egyesület működéséhez szükségesek. Dönthet minden olyan kérdésben, melyet a jogszabály, vagy az alapszabály nem utal a közgyűlés, az elnökség vagy a felügyelő bizottság hatáskörébe.

Elsődleges feladatként az egyesületi titkár gondoskodik az egyesület iratainak kezeléséről, megszervezi az egyesület pénzügyi, nyilvántartási és adminisztrációs rendszerét, gondoskodik az egyesületi tagság rendszeres nyilvántartásáról.

Az egyesületi titkár hajtja végre a közgyűlés és az elnökség által megszabott feladatokat, melynek során szervezi az egyesületi sportéletet, gondoskodik - az egyesület rendszeres működése érdekében - az anyagi feltételek meglétéről.

**V.**

**Az Egyesület képviselete**

Az egyesület képviseletére az elnök jogosult oly módon, hogy képviseleti joga önálló.

Az egyesület bankszámlája felett az elnök önállóan jogosult rendelkezni.

**VI.**

**A FEGYELMI ELJÁRÁS**

Az egyesület bármely tagja jogosult írásban fegyelmi eljárást kezdeményezni azon egyesületi tag ellen, aki közösségellenes, sportszerűtlen, az egyesület céljaival nem összeegyeztethető magatartást tanúsít.

A fegyelmi eljárás lefolytatására és az eljárás során meghozott határozat meghozatalára első fokon az elnökség jogosult. Fegyelmi eljárás kezdeményezése esetén az elnök - a kezdeményezés benyújtásától számított - 15 napon belüli időpontra összehívja az elnökséget.

A fegyelmi eljárás során született határozatok ellen - a kihirdetéstől illetve a kézbesítéstől számított 15 napon belül - az érintett tag, írásban fellebbezést nyújthat be.

A fellebbezést az elnökséghez kell benyújtani. A fellebbezés benyújtásától számított 8 napon belül az elnökség gondoskodik a közgyűlés - a fellebbezés benyújtásától számított 30 napon belüli időpontra történő - összehívásáról.

A tag kizárását kimondó határozatot írásba kell foglalni és indokolással kell ellátni; az indokolásnak tartalmaznia kell a kizárás alapjául szolgáló tényeket és bizonyítékokat, továbbá a jogorvoslati lehetőségről való tájékoztatást. A kizáró határozatot a taggal közölni kell.

Fegyelmi büntetésként a következő szankciókat alkalmazhatja a fegyelmi eljárásra jogosult szerv:

* figyelmeztetés;
* megrovás;
* egyes olyan jogosultságok időleges - legfeljebb egy évre történő - megvonása, melyre a fegyelmi eljárás alá vont személy, mint az egyesület tagja egyébként jogosult lenne;
* az egyesületből történő kizárás.

A fegyelmi eljárás során az ügy elbírálásából ki van zárva az a személy, aki az eljárást kezdeményezte, a fegyelmi eljárás alá vont tag hozzátartozója, illetve akitől az ügy elfogulatlan megítélése egyéb okból nem várható.

Az elfogultság kérdésében első fokon az egyesület elnöksége dönt, mely ellen az érintettnek fellebbezési joga van a fent megjelölt, fegyelmi eljárásra vonatkozó szabályok szerint.

A másodfokú fegyelmi eljárás lefolytatására, valamint a kizárás kérdésében a másodfokú eljárás lefolytatására és az ezekkel kapcsolatos határozatok meghozatalára a közgyűlés jogosult.

**VII.**

**AZ EGYESÜLET GAZDÁLKODÁSA**

Az egyesület, mint társadalmi szervezet tevékenységét a nyilvántartásba vételről szóló határozat jogerőre emelkedése napján kezdheti meg.

Az egyesület jogi személy, mely éves költségvetés alapján gazdálkodik, melyet a közgyűlés fogad el. Az Egyesület gazdálkodásáról az elnökség jelentést készít, amelyet elfogadás céljából a közgyűlés elé terjeszt.

Az egyesület működési forrásai:

* tagdíjak, melynek összegét az elnökség- évente felülvizsgálva - külön határozattal állapítja meg;
* a pártoló tagok által befizetett díjak;
* természetes és jogi személyek által nyújtott támogatás;
* önkormányzati támogatás;
* az egyesület rendezvényeinek bevételei;
* a reklámozásból származó bevételek;
* állami, társadalmi szervezetek, illetőleg a különböző sportági szakszövetségek által nyújtott támogatások;
* gazdasági-vállalkozási tevékenységből származó bevételek;
* egyéb bevételek.

Az egyesület természetes és jogi személyektől támogatást fogadhat el.

Az egyesület a bevételeivel önállóan gazdálkodik, tartozásaiért a saját vagyonával felel. Az egyesület tagjai az egyesület tartozásaiért - a befizetett tagdíjakon túlmenően - saját vagyonukkal nem felelnek.

A tagdíj összegét, befizetésének módját az elnökség határozza meg az alakulás évében fizetendő tagdíj kivételével. A tagok tagdíjbefizetéseiről az elnökség a tagnyilvántartáshoz kapcsolódó nyilvántartást vezet. A tagok a tagdíj megfizetésén túl az egyesület tartozásaiért saját vagyonukkal nem felelnek.

Az egyesületre irányadó beszámolási és nyilvántartási szabályokra az **2011. évi CLXXV. törvény 27-28. §-ai** az irányadók. Az egyesület köteles közhasznúsági jelentését a tárgyévet követő évben legkésőbb június 30. napjáig saját honlapján, a nyilvánosság számára elérhető módon közzétenni.

Az egyesületet a tagok elsődlegesen nem gazdasági tevékenység céljára alapították, és az egyesület gazdasági vállalkozási tevékenységet kizárólag másodlagos jelleggel, a céljainak elérését

elősegítendő és közhasznú tevékenységét nem veszélyeztető módon folytathat.

Az egyesület tevékenységi célja szerinti gazdálkodását, valamint a gazdasági-vállalkozási tevékenységet és az abból származó eredmény megállapítását a civil szervezetek gazdálkodása, az adománygyűjtés és a közhasznúság egyes kérdéseiről szóló 350/2011. (XII. 30.) Korm. rendelet alapján végzi.

Az egyesület az alapcél szerinti tevékenységéből, illetve a gazdasági-vállalkozási tevékenységéből származó bevételit és költségeit, ráfordításait (kiadásait) elkülönítetten tartja nyilván.

Ha az egyesület bármely cél szerinti juttatását pályázathoz köti, a pályázat nem tartalmazhat olyan feltételeket, amelyekből – az eset összes körülményeinek mérlegelésével – megállapítható, hogy a pályázatnak előre meghatározott nyertese van (színlelt pályázat). Színlelt pályázat a cél szerinti juttatás alapjául nem szolgálhat.

A közhasznú szervezet a vezető tisztségviselőt, a támogatót, az önkéntest, valamint e személyek közeli hozzátartozóját - a bárki által megkötés nélkül igénybe vehető szolgáltatások, illetve az egyesület által tagjának a tagsági jogviszony alapján nyújtott, létesítő okiratnak megfelelő juttatások kivételével - cél szerinti juttatásban nem részesítheti.

A civil szervezetek gazdálkodására és adománygyűjtésre egyebekben a **2011. évi CLXXV. törvény 17-26. §-ai** az irányadók.

Az egyesület gazdálkodási-vállalkozási tevékenységének fejlesztéséhez közhasznú tevékenységét veszélyeztető mértékű hitelt nem vehet fel. Az egyesület váltót, illetve más hitelviszonyt megtestesítő értékpapírt nem bocsáthat ki. Amennyiben az egyesület befektetési tevékenységet végez a közgyűlés befektetési szabályzatot készít és azt egyhangúlag fogadja el.

Az egyesület működésével kapcsolatosan keletkezett iratokba az egyesület székhelyén - az egyesület képviselőjével előzetesen egyeztetett időpontban - bárki betekinthet, arról saját költségére másolatot készíthet.

**VIII.**

**AZ EGYESÜLET MEGSZŰNÉSE**

Az egyesület megszűnik:

- feloszlással;

- más társadalmi szervezettel való egyesüléssel;

- feloszlatással;

- megszűnésének megállapításával.

Jogi személy jogutód nélküli megszűnése:

A jogi személy jogutód nélkül megszűnik, ha

a) határozott időre jött létre és a meghatározott időtartam eltelt;

b) megszűnése meghatározott feltétel bekövetkezéséhez kötött és e feltétel bekövetkezett;

c) a tagok vagy alapítók kimondják megszűnését; vagy

d) az arra jogosult szerv megszünteti

feltéve mindegyik esetben, hogy a jogi személy vagyoni viszonyainak lezárására irányuló megfelelő eljárás lefolytatását követően a bíróság a jogi személyt a nyilvántartásból törli.

A jogutód nélkül megszűnt jogi személynek a hitelezők kielégítése után fennmaradt vagyona a jogi személy tagjait, tagság nélküli jogi személy esetén az alapítói jogok gyakorlóit illeti meg olyan arányban, amilyen arányban ők vagy jogelődjük a jogi személy javára vagyoni hozzájárulást teljesítettek.

A jogutód nélkül megszűnt jogi személy tagjai és alapítója a felosztott vagyonból való részesedésük mértékéig kötelesek helytállni a megszűnt jogi személy ki nem elégített tartozásaiért.

A jogutód nélküli megszűnés okai:

A jogi személy jogutód nélküli megszűnésének általános esetein túl az egyesület jogutód nélkül megszűnik, ha

a) az egyesület megvalósította célját vagy az egyesület céljának megvalósítása lehetetlenné vált, és új célt nem határoztak meg; vagy

b) az egyesület tagjainak száma hat hónapon keresztül nem éri el a tíz főt.

Rendelkezés a fennmaradó vagyonról:

Az egyesület jogutód nélküli megszűnése esetén a hitelezők követeléseinek kiegyenlítése után fennmaradó vagyont az alapszabályban meghatározott, az egyesület céljával megegyező vagy hasonló cél megvalósítására létrejött közhasznú szervezetnek kell átadni. A nyilvántartó bíróság jogszabályban meghatározott szervezetnek juttatja a vagyont, ha az alapszabály nem tartalmaz rendelkezést a megszűnő egyesület vagyonáról, vagy ha az alapszabályban megjelölt közhasznú szervezet a vagyont nem fogadja el vagy azt nem szerezheti meg.

A fennmaradó vagyon sorsáról a nyilvántartó bíróság a törlést kimondó határozatában rendelkezik, a vagyonátruházás teljesítésére szükség esetén ügygondnokot rendel ki. A vagyon feletti rendelkezési jog az egyesület törlésével száll át az új jogosultra.

A vezető tisztségviselők felelőssége jogutód nélküli megszűnés esetén:

Az egyesület jogutód nélküli megszűnése után a vezető tisztségviselőkkel szemben e minőségükben az egyesületnek okozott károk miatti kártérítési igényt - a jogerős bírósági törléstől számított egy éven belül - az egyesület törlésének időpontjában tagsági jogviszonyban álló tag vagy az érvényesítheti, akinek a részére a megszűnéskor fennmaradó egyesületi vagyont át kellett adni, vagy ha lett volna vagyon, át kellett volna adni.

Ha az egyesület jogutód nélkül megszűnik, a hitelezők kielégítetlen követelésük erejéig kártérítési igényt érvényesíthetnek az egyesület vezető tisztségviselőivel szemben a szerződésen kívül okozott károkért való felelősség szabályai szerint, ha a vezető tisztségviselő az egyesület fizetésképtelenségével fenyegető helyzet beállta után a hitelezői érdekeket nem vette figyelembe. Ez a rendelkezés végelszámolással történő megszűnés esetén nem alkalmazható.

A sportegyesület bírósági feloszlatása esetén a hitelezők kielégítése után fennmaradó vagyon állami tulajdonba kerül, és azt közérdekű sportcélra kell fordítani. Az egyesület megszűnése esetén vagyonát elsődlegesen a hitelezők kielégítésére kell fordítani. A hitelezők kielégítése utáni vagyon felhasználásának módjáról a közgyűlés dönt.

A közhasznú szervezet a közhasznú jogállásának megszűnésekor köteles esedékes köztartozásait rendezni, illetőleg közszolgáltatás ellátására irányuló szerződéséből eredő kötelezettségeit időarányosan teljesíteni. Az egyesületre megfelelően alkalmazni kell a csődeljárásról és felszámolási eljárásról szóló 1991. évi XLIX. tv. szabályait.

**IX.**

**ZÁRÓ RENDELKEZÉSEK**

Az egyesület a Kaposvári Törvényszéken történő nyilvántartásba vétellel jön létre. Az egyesület felett a Somogy Megyei Főügyészség látja el a törvényességi felügyeletet.

A jelen alapszabályban nem szabályozott kérdésekben a Magyar Köztársaság Polgári Törvénykönyvéről szóló 2013. évi V. törvény, az egyesülési jogról, a közhasznú jogállásról, valamint a civil szervezetek működéséről és támogatásáról szóló 2011. évi CLXXV. törvény, illetőleg a további vonatkozó hatályos jogszabályok rendelkezései megfelelően irányadók.

**ZÁRADÉK**

A jelen alapszabályt a sportegyesület közgyűlése **2017. május 29.** napján elfogadta.

Kaposvár, 2017. május 29.

……………………………….

Dr. Dobos Pál

elnök